Siunnersuummut nassuiaatit

**Nassuiaatit nalinginnaasut**

**1. Aallaqqaasiut**

Innuttaasut isertitakitsut tamarmik, isertitamik qanoq pissarsiarisimaneraat apeqqutaatinnagu, meeqqanut tapiissutinik aningaasat annertussusaannut, pisinnaasaminnut naleqqiullugu assigiisinneqarnissaat qulakkiissallugu, matuminnga allannguutissatut siunnersuummik siunertaavoq.

Pisortanit ikiorsiissutit pillugit inatsimmik aaqqissuusseqqinnermut piareersaatitut suliaqarnermut atatillugu, “VIVE – Det Nationale Forsknings- og Analysecenter for Velfærd” (VIVE – Atugarissaarnermut Nuna Tamakkerlugu Ilisimatusarnermut- aamma Misissueqqissaarnermut center-i) misissueqqissaarinermik ingerlataqarsimavoq, kommunini periaatsimik pilersoqarsimaneranik, tassalu, nalinginnaasumik meeqqanut tapiissutit saniasigut – pisortat ikiorsiinerattut – kommunit meeqqanut ilassummik akiliuteqartalersimanerannik ersersitsisumik. Pisortanit ikiorsiissutit pillugit Inatsisartut peqqussutaanni pineqartumi, tamatuminnga meeqqanut ilassutitut akiliuteqartarnissamut inatsisitigut tunngavissaqanngilaq.

Tamatuma saniatigut ullumikkut – nalinginnaasumik meeqqanut tapiissutit saniasigut – arlalinnik assigiinngitsunik, ilaatigut utoqqalinersiat, siusinaartumik pensionisiat, atuartunut tapiisarneq aammalu ilinniartuunersiutit pillugit inatsisiniit meeqqanut ilassutinik tunniussisoqartarpoq.

Tamatuma kingunerisimavaa, ilaqutariit akissarsiakitsut ilaat, ilaqutariit akissarsiakitsut ilaannut allanut naleqqiullugit minnaarunneqartarsimasut, tassami meeqqanut tapinut ilassutit, meeqqanut tapiliussap siunertaata assigimmagu, ima paasillugu meeqqap pilersorneqarnissaanut tapimik tunniussineq.

Taamaattumik matuminnga allannguutissatut siunnersuummik, isertitaminnik qanoq pissarsisimanerat apeqqutaatinnagu, tigusisussap maannakkorpiaq isertitai taamaallaat tunngavigalugit meeqqanut tapiissutinik kattutami nutaami meeqqanut ilassutit tapinik aaqqissuussanik pineqartunik tamanik katiterisumik aaqqissuussamik nutaamik atuutilersitsisoqassaaq.

**2. Siunnersuummi qulequttat pingaarnerit**

Ullumikkut inatsisini allani piorereersuni meeqqanut ilassutitut tapinik aaqqissuussinerniit tamaniit aningaasat katersornerisigut, 136.000 kr.-nit ataallugit maannakkorpiaq isertitaqartut ilaqutariit tamarmik, isertitaminnik qanoq pissarsisimanerat apeqqutaatinnagu, meeqqanut tapiissutinik “qaffasinnerusunik” pinissamut pisinnaatitaalernissaannik qulakkeerisussamik aaqqissuussinermik nutaamik sananissaq siunnersuummik pingaarnertut siunertaavoq.

Taamaalilluni tamanna meeqqanut tapiissutaasoq “qaffasinnerusoq”, ullumikkut, ilaatigut utoqqalinersiat, siusinaartumik pensionisiat, ilinniartunut tapiissutit aammalu ilinniartuunersiutit pillugit inatsisini aaqqissuussinernut pioreersunut taarsiullugu, atuutilissaaq. Ataani takusassiami, maannamut, meeqqanut ilassutitut tapinik periarfissaqanngitsumik atuuttumi meeqqanut tapiissutit, aammalu meeqqamut ataatsimut tapiissutinik katitikkap siunissami aaqqissuussinerusussap akornanni qaammammut assigiinngissutaasoq ersersinneqarpoq.



Taamaalilluni, maannamut meeqqanut tapiissutiniit aamma meeqqanut ilassutitut aaqqissuussinerniit aningaasaliissutit tamaasa katersussallugit siunertaavoq, taamaaliornikkullu, ilaqutariit akissarsiakitsut tamarmik, isertitatik qanoq pissarsiarisimaneraat apeqqutaatinnagu, meeqqanut tapiissutinik assigiinnik pisassasut qulakkeerlugu. Tamatumuuna assigiimmik sullinneqarfiussaaq, imminullu pilersorsinnaalernissamut kajumissisitsineq annertunerusoq pilersinneqassalluni.

Tamatuma kingunerisaanik, ullumikkut, ilaatigut utoqqalinersiat, siusinaartumik pensionisiat, ilinniartunut tapiissutit aammalu ilinniartuunersiutit pillugit inatsisini aaqqissuussinerit pioreersut, allannguutissatut siunnersuummik atorunnaarsinneqassapput.

Taamaattoq, ilinniagaqarnersiuteqarneq kalaallinut ilinniagaqartunut Kalaallit Nunaata avataani ilinniagaqartunut, inatsillu malillugu ilinniagaqarnersiutisisartunut, kiisalu ilinniagaqartunut, Kalaallit Nunaannut sunniuteqartunik, nunani tamalaani isumaqatigiissutit naapertorlugit, ilinniagaqarnersiuteqarsinnaatitaanermut naleqqiullugu, qallunaat nunaanni innuttaasunut sanillersuunneqartunut, meeqqanut tapitut tunniunneqarsinnaaneranik periarfissaq, siunnersuummi tigummiinnarneqarpoq.

Tamatumunnga tunulequtaasoq tassaavoq, meeqqanut tapiissutit pillugit Inatsisartut inatsisaat malillugu meeqqanut tapiissutinik pinissamut meeraq Kalaallit Nunaanni kommunimi angerlarsimaffeqarnissaa, tapiissutisisinnaatitaasussarlu, Kalaallit Nunaanni aalajangersimasumik najugaqassasoq aammalu inunnik nalunaarsuisarfimmi ilaassasoq, kiisalu qallunaatut innuttaassuseqassasoq imaluunniit ukiuni kingulliunerusuni Kalaallit Nunaanni najugaqarsimanissaa, piumasaqaataammat.

Taamaattumik ilinniagaqartunut eqimattanut taakkununnga marlunnut meeqqanut tapinik tunniussisinnaaneq ullumikkutut tigummiinnarneqarpoq.

**3. Pisortanut aningaasaqarnikkut allaffissornikkullu kingunerisassai**

Allannguutissatut siunnersuummik, utoqqalinersianiit, siusinaartumik pensionisianiit, ilinniartunut tapiissutiniit aammalu ilinniartuunersiutiniit meeqqanut ilassutitut tapit tamaasa inatsimmi ataatsimi katersorneqarput. Inatsimmik nutaamik tamatuminnga, meeqqanut ilassutitut tapit taamaallaat siornani eqqaaneqartuni aaqqissuussinerniittunut innuttaasunuinnaq pisassaajunnaarlutik, kisiannili aammattaaq innuttaasunut pisortaniit ikiorsiissutisisartunut aammalu innuttaasunut akissarsiakitsunut tunniunneqartalernerisigut, akissarsiakitsut eqimattat tamarmik assigiissinneqalissapput.

Naatsorsuinermut tunngaviusut, meeqqanut tapiissutinik pisartut katillutik 3.591-iupput. Isertitanik agguataarinerit tabel-imi ataani takusassiami ersersinneqarput.

Tabel 1. Isertitanut naleqqiullugit meeqqanut tapiissutinik pisartut amerlassusaat.

|  |  |  |  |  |  |
| --- | --- | --- | --- | --- | --- |
| **Isertitat** | **Katillugit** | **Meeraq 1** | **Meeqqat 2** | **Meeqqat 3-4** | **Meeqqat 5+**  |
| **Katillugit** | 3.591 | 1.911 | 1.038 | 572 | 70 |
| **0 - 130.000 kr.** | 1.352 | 816 | 362 | 152 | 22 |
| **130.001 – 180.000 kr.** | 445 | 272 | 102 | 65 | 6 |
| **180.001 – 280.000 kr.** | 966 | 523 | 272 | 155 | 16 |
| **280.001 + kr.** | 828 | 300 | 302 | 200 | 26 |

Ilinniagaqartut ilaannut meeqqanut tapit

Imm. 2-p ataani nassuiarneqartutut, ilinniagaqartunut, Danmark-imi ilinniarnerminni, ilinniagaqarnersiutit pillugit Inatsisartut inatsisaat malillugu ilinniagaqarnersiuteqartunut, meeqqanut tapiissutinik tunniussinissamut siunnersuummi periarfissiisoqarpoq.

Matumani pineqartut taamaallaat tassaapput aaqqissuussinermut matumunnga ilaatinneqartussaasut, ilinniagaqartut amerlagisassaanngitsut, tassami Danmark-imi ilinniagaqartut kalaallit ilinniagaqartut amerlanersaat, SU-mik (’Statens Uddannelsesstøtte’-mik, tassa, naalagaaffiup ilinniagaqartunut tapiisarneranik) aaqqissuussinerup ilaatut meeqqanut tapiissutinik pisartussaammata, taamaattumillu matumunnga ilaatinneqaratik.

Ukiuni kingulliunerusuni, aaqqissuussinermut matumunnga ilaatinneqartussaasut, taamaallaat ilinniartut tallimat – qulillu akornanniissimapput, taakkualu agguaqatigiissillugu 1,7-inik meeraqarsimapput. Taamaalilluni tamatumunnga aningaasartuutit ukiumut (5 x 6000 x 1,7) 51.000 kr.-nit aammalu (10 x 6000 x 1,7) 102.000 kr.-nit akornanniissallutik.

Taamatuttaaq ilinniagaqartut ikittuaraarannguit, Kalaallit Nunaannut sunniuteqartunik, nunani tamalaani isumaqatigiissutit naapertorlugit, ilinniagaqarnersiuteqarsinnaatitaanermut naleqqiullugu, qallunaat nunaanni innuttaasunut sanillersuunneqartut, matumani pineqarput, soorluttaaq taakkua annertunerusumik taasarialimmik aningaasartuutaanngitsut.

Taamaalilluni taakkununnga iliniagaqartunut eqimattanut marlunnut meeqqanut tapit atuutitiinnarnissaanut aningaasartuutaasussat katillutik ukiumut 100.000 kr.-nit missaanniittussatut naatsorsuutigineqarpoq.

Katillugit aningaasartuutit

Inatsit pingaartumik, aningaasaliissutinik pioreersunik, allatut agguataareqqinneruvoq, ilinniartunut tapiissutit aammalu ilinniartuunersiutit meeqqami ataatsimi atuutsiinnarneqarlutik, kisianni meeqqani ataatsimik amerlanerusuni appartinneqarlutik.

Inatsisissatut siunnersuut, ataatsimut isigalugu 2023-i ilanngullugu siumut nunatta karsianut 7,9 mio. kr.-it missaanni aningaasartuutaassaaq, ataani tabel-i takujuk.

|  |  |
| --- | --- |
| Merudgifter i mio. kr. | 2023 |
| Ilinniartuunersiutit | -20 mio. kr. |
| Utoqqalinersiat | -0,2 mio. kr. |
| Siusinaartumik pensionisiat | -6 mio. kr. |
| Ilinniartunut tapiissutit | -2,5 mio. kr. |
| Ilinniagaqartut ilaannut meeqqanut tapit | +0,1 mio. kr. |
| Meeqqanut akiliutit nutaat | 36,5 mio. kr. |
| Samlet  |  7,9 mio. kr. |

Najoqqutarisaq: Kalaallit Nunaanni Naatsorsueqqissaartarfik

Tabel-imi allaqqasut ilinniartuunersiutinut, siusinaartumik pensionisianut, utoqqalinersianut aamma ilinniartunut tapiissutinut aningaasat annertussusaat, 2019-imut Aningaasaqarnermut Inatsimmit (kommunit aammalu Namminersorlutik Oqartussat naatsorsuutaannit) tigusaapput.

**4. Inuussutissarsiortunut aningaasaqarnikkut allaffissornikkullu kingunerisassai**

Inatsisissatut siunnersuut inuussutissarsiortunut aningaasaqarnikkut allaffissornikkullu kinguneqassanngilaq.

**5. Avatangiisinut, pinngortitamut aamma inuiaqatigiit peqqissusaannut kingunissai**

Inatsisissatut siunnersuut avatangiisinut, pinngortitamut aamma inuiaqatigiit peqqissusaannut kinguneqassanngilaq.

**6. Innuttaasunut kingunissai**

Meeqqanut akiliutit qaffannerisigut, siusinaartumik pensionisianiit, utoqqalinersianiit, ilinniartuniit aamma suliffimmik misiliisuniit akissarsiakitsunut eqimattanut tamanut, meeqqanut ilassutitut tapinik agguataareqqinnermik pisoqassaaq.

Pisortanit ikiuutinik pisartut aamma akissarsiakitsut eqimattat ukiumut 136.000 kr.-nit ataallugit isertitallit, meeqqamut ataatsimut tapiissutinik malunnartumik pitsanngoriaat malugissavaat.

Siusinaartumik pensionisiallit, utoqqalinersiallit, ilinniartut aamma suliffimmik misiliisut, meeqqami ataatsimi aningaasat annertussusaat, inatsisini maannamut aningaasartaritinneqartut annertussusaat assigimmatigit, kinguneritinneqartunik malugisaqassanngillat. Taamaattoq maannamut inatsisinut naleqqiullugu meeqqani amerlanerusuni, meeqqanut tapiissutit katinnerinik appaaneq, eqimattat tamakku malugissavaat. Ilaqutariinnut marlunnik meeralinnut meeqqanut tapiissutit, ilinniagaqartunut, ilinniartunut kiisalu utoqqalinersialinnut- aamma siusinaartumik pensionisialinnut, skat-i sioqqullugu meeqqamut ataatsimut 200 kr.-nik allannguinermik inerneqassaaq. Ilaqutariinnut pingasunik meeralinnut, meeqqamut ataatsimut 400 kr.-nik allannguinermik inerneqassaaq, soorluttaaq ilaqutariinnut sisamanik meeralinnut meeqqamut ataatsimut 500 kr.-nik allannguinermik isumaqassasoq. Ilaqutariinnut tallimanik amerlanerusunik meeralinnut, meeqqanut tapiissutit atuuttumut assingussapput.

Taamaattoq siunnersuummik, akissarsiakitsut eqimattat kisiisa iluaquserniarneqanngillat. Meeqqanut akiliutit katiternerisigut aamma qaffannerisigut, meeqqami ataatsimi 390.000 kr.-nik isertitaqarnermi aatsaat peerneqartussanik, meeqqanut akiliutit annikitsumik qaffannerinik misigisaqartussat, aammattaaq akunnattumik akissarsiallit eqimattat, siunnersuummik iluaquserniarneqarput.

**7. Allat annertuumik kingunissat**

Siunnersuut allanik annertuunik kinguneqarnissaanik naatsorsuutigineqanngilaq.

**8. Tusarniaaneq**

Siunnersuut piffissami xx. xXx 2021-miit xx. xXx 2021-ip tungaanut tusarniaanermut nittartakkami [www.naalakkersuisut.gl](http://www.naalakkersuisut.gl) -imi tamanut saqqumitinneqarsimavoq.

Siunnersuut piffissami xx. xXx 2021-miit xx. xXx 2021-ip tungaanut tusarniaaffigisassanut tulliuttunut tusarniaassutigineqarsimavoq:

**Siunnersuummi aalajangersakkanut ataasiakkaanut nassuiaatit**

*§ 1-imut*

Nr. 1-imut

§ 4, imm. 1-imut.

Aalajangersakkami 1. januar 2021 aallarnerfigalugu meeqqanut tapiissutinut ukiumoortumik akigititat annerpaaffissaat aalajangersarneqarpoq. Nutaatut, pilersuisuusoq meeqqanik qassinik tigumiaqarnersoq apeqqutaatillugu, killigititanik assigiinngitsunik aalajangersaasoqarpoq. Imm. 6-i naapertorlugu aningaasat annertussusaat ukiumoortumik nalimmassarneqartassaaq, tamatumalu kingorna Naalakkersuisut nittartagaanni “isumaginninnermut ikiorsiissutit tunniunneqartartut atuuttut pillugit kaajallaasitami” ukiumoortumik akigitinneqartut tamanut saqqummiunneqartassallutik.

§ 4, imm. 2-mut.

Aalajangersakkami, meeqqanut tapiissutit titakkatut annikillisikkiartuaarneqassasut, kiisalu tapiissutinik ilanngaavigineqannginnissamut aningaasat annertussusaat 136.000 kr.-iussasut aalajangersarneqarpoq.

§ 4, imm. 3-mut.

Aalajangersakkami, meeqqanut tapiissutinik naatsorsuinermi ilaasussat, annikillisitsiartuaarinermut procentit, aalajangersarneqarput. Nutaatut, meeqqap pilersuisua qassinik meeraqarnersoq apeqqutaatillugu, annikillisitsiartuaarinermut procentinik assigiinngitsunik aalajangersaasoqarpoq. Meeqqamut siullermut akigitinneqartumik qaffasinnerusumik, tamatumalu kingornagut meeqqanut tulliusunut annikinnerusumik, tapiissutinik pisinnaatitaasup pissarsiumaarneranik malitseqartussaasoq, annikillisitsiartuaarinermut procenti, meeqqat amerliartuaarnerini annertusiartussaaq.

§ 4, imm. 4-mut.

Matumani aalajangersakkami, meeqqanut tapiissutit ima naatsorsorneqartassasut aningaasarsianut tunngaviusoq, annikilliartuaartitsinermut procentimik gangerneqartoq, meeqqanut tappiissutit annerpaaffianiit minuserneqartassasoq, aalajangersarneqarpoq. Maannakkorpiaq aningaasarsianit annertussuseqartoq, aningaasarsianut tunngaviusoq, imm. 2-mi takuneqarsinnaasoq, tapiissutinik ilanngaavigineqannginnissamut aningaasat annertussusaanniit minuserneqassaaq.

Taamaalilluni kisitseriaatsimi tulliuttumi naatsorsuineq inissitsiterneqarsinnaavoq:

Meeqqanut tapiissutinut annerpaaffigititaq – (maannakkorpiaq aningaasarsiat – (136.000 kr. x annikilliartuaartitsitsinermut procenti)) = meeqqanut tapiissutit.

§ 4, imm. 5-imut.

Aalajangersakkami, qulaani naatsorsueriaatsimi, meeqqanut tapiissutit tunniunneqartartut imaluunniit aningaasarsianut tunngaviusoq minusimiissinnaanngitsut, aalajangersarneqarpoq.

§ 4, imm. 6-imut.

Aalajangersakkami, meeqqanut tapiissutit, ‘Akigititamut naleqqussaataasumik procenti pillugu aamma maannakkorpiaq aningaasarsiat pillugit Inatsisartut inatsisaanni nr. 9, 1. Juni 2017-imeersumi’ (‘Procenti aaqqiissutissaq aamma maannakkorpiaq aningaasarsiat pillugit Inatsisartut inatsisaat nr. 9, 1. juni 2017-imeersumi’; nutsigatoqaq) §§ 2-4 naapertorlugit, ukiumoortumik, akigititamut naleqqussaataasumik procentimik, akinut nalimmassaaserneqartassasut, aalajangersarneqarpoq. Akigititaasoq nalimmassagaasoq ukiumoortumik Naalakkersuisut nittartagaanni “isumaginninnermut ikiorsiissutit tunniunneqartartut atuuttut pillugit kaajallaasitami” tamanut saqqummiunneqartassaaq.

*§ 2-mut*

Nr. 1-imut

Aalajangersagaq pingaarutilitsigut tamatigut, ilinniagaqarnersiuteqarneq pillugu Inatsisartut inatsisaanni § 14, imm. 1-imik atuuttumik ingerlatitseqqiineruvoq. Allannguutituaasoq tassaavoq, ilinniagaqarnersiuteqarneq, meeqqanut ilassutitut tapitut tunniunneqarsinnaaneranik periarfissaq, peermat. Tamatumunnga tunulequtaavoq, aaqqissuussinermut aningaasaliissutit, meeqqanut tapiisarnermik periaatsimi nutaami ilaatilerneqassasut, taamaalilluni eqimattanut ataasiakkaanut meeqqanut ilassutitut tapit pillugit immikkut ittumik aaqqissuussinerit tamarmik, atorunnaarsinneqassammata, tamatumalu kingorna aningaasaliissutit, taamaallaat inuup aningaasarsiaanik tunngaveqartut, inuunermilu atukkanut tunnganatik, meeqqanut tapiissummi ataatsimi ataatsimoortinneqassallutik. Tamatuma saniatigut, nassuiaatini nalinginnaasuni immikkoortoq 2-mut innersuussisoqarpoq.

Aalajangersakkami oqaaseqatigiinni siullerni, aalajangersakkami allaatigineqartut tapeeriaatsit, taakkuusut ilinniagaqarnersiutinut aningaasaliissutit pisuni pineqartuni atuutsinneqarsinnaasut, erseqqissaatigineqarpoq. Soorlu allassimasoq, aalajangersakkami eqqaaneqartunik tapeeriaatsinik tamanik ilinniagaqarnersiutit imaqarput, taamaalilluni stipendiat aamma immikkut tapiissutit ilinniagaqarnersiutaallutik. Stipendiat ima paasineqassaaq, inuussutissanut matussutissatut ilinniartumut tunniunneqartartut aningaasat. Aalajangersagaq imm. 4-mut katigutitinneqarpat, assigiinngitsunut ilinniariaatsinut naleqqiullugu tapeeriaatsit suut pisumi atorneqarnissaat pillugu Naalakkersuisut maleruagassanik aalajangersaasinnaassapput. Inatsisiliornerup aammalu allaffissornikkut maleruagassiuinerup akornanni ingerlaqatigiissitsinermut atatillugu periaatsimik atuuttumik ingerlatitseqqiineq matumani pineqarpoq.

Aalajangersakkami oqaaseqatigiit aappaanni, qaffasinnerusumik ilinniagaqarnerit eqqarsaatigalugit, taakkununnga tunngatillugu ilinniagaqarnersiuteqarneq, tassa aaqqissuussinertut killeqartutut isigineqartumik, qiortartakkamik aaqqissuussinermik taaneqartartumik tunngaveqarnerat erseqqissarneqarpoq. Taamaalilluni qaammammut ataatsimut ilinniagaqarnersinermik qiorsinerit tamarmik naleqartunik, ilinniartumut amerlassusilinnik qiugassanik tunniussisoqartarneranut, tamanna tunngavoq. Assersuutigalugu eqqaaneqarsinnaavoq, aaqqissuussinerup matuma nalaani qiortartagaq, aammattaaq “killiliussamik” taaneqartartumik, qiorsinernik 82-inik imaqarmat. Aaqqissuussinerup piffissamik killeqarnera pillugu apeqqut, killiliussami qiugassat nunguppata, ilinniagaqarnersiutinik tunniussisoqarsinnaajunnaarneranik, pissutsinut tunngassuteqarpoq.

Nr. 2-mut.

Ilinniagaqarnersiutit pillugit Inatsisartut inatsisaanni § 14, imm. 1-i malillugu tunniunneqarsinnaasut tunniunneqartarnerisa saniasigut, ilaatigut meeqqanut tapiissutinik taamatuttaaq tunniussisoqarsinnaasoq, aalajangersakkami aalajangersarneqarpoq.

Taamaalilluni, ilinniagaqartoq taanna iliniagaqarnersiutit pillugit Inatsisartut inatsisaanni § 2 malillugu ilinniagaqarnersiutinik pisinnaatitaappat, aamma ilinniagaqarnersiutit pillugit Inatsisartut inatsisaanni § 8 malillugu ilinniagaq akuerisaappat, ilinniagaqartunut Kalaallit Nunaata avataani ilinniartunut meeqqanut tapiissutinik tunniussisoqarsinnaavoq.

Matuma saniatigut, Kalaallit Nunaannut sunniuteqartunik, nunani tamalaani isumaqatigiissutit naapertorlugit, ilinniagaqarnersiuteqarsinnaatitaanermut naleqqiullugu, qallunaat nunaanni innuttaasunut sanillersuunneqartunut ilinniartunut meeqqanut tapiissutinik ilassutinik tunniussisoqarsinnaanera aalajangersakkami periarfissiissutigineqarpoq. Nunani tamalaani isumaqatigiissutit eqqarsaatigalugit naammanngilaq, isumaqatigiissut Danmark-imut sunniuteqarpat, tassami matumani aalajangiisuusoq tassaammat, isumaqatigiissut Kalaallit Nunaannut sunniuteqarnersoq, taamatuttaaq takujuk ilinniagaqarnersiutit pillugit Inatsisartut inatsisaanni § 2, imm. 1, nr. 1-imut nassuiaatit.

Meeqqanut tapimut annertussuseritinneqartoq, ilinniagaqarnersiutit pillugit Inatsisartut inatsisaanni § 14, imm. 3 malillugu, ilinniagaqarnersiutit pillugit Inatsisartut inatsisaanni § 14, imm. 1-i malillugu aalajangersarneqarpoq.

*§ 3-mut*

Nr. 1-imut.

Utoqqalinersiutilinnut meeqqanut ilassutitut tapit pillugit §§ 14-15 atorunnaarsinneqarput. Tamatumunnga tunulequtaasoq tassaavoq, aaqqissuussinermiit aningaasaliissutit, meeqqanut tapiissuseeriaatsimi nutaami ilaasussaammata, taamaalilluni eqimattanut ataasiakkaanut aaqqissuussinerit immikkut ittut tamarmik atorunnaarsinneqarput, aningaasaliissutaasullu tamatuma kingorna, inuup inuunermi pissutsit atugai pinnagit taamaallaalli aningaasarsiai tunngavialugit, meeqqanut tapiissutinut ataatsimoortinneqassallutik. Tamatuma saniatigut, nassuiaatini nalinginnaasuni immikkoortoq 2-mut innersuussisoqarpoq.

*§ 4-mut*

Nr. 1-imut.

Siusinaartumik pensionisialinnut meeqqanut ilassutitut tapit pillugit §§ 26-28 atorunnaarsinneqarput. Tamatumunnga tunulequtaasoq tassaavoq, aaqqissuussinermiit aningaasaliissutit, meeqqanut tapiissuseeriaatsimi nutaami ilaasussaammata, taamaalilluni eqimattanut ataasiakkaanut aaqqissuussinerit immikkut ittut tamarmik atorunnaarsinneqarput, aningaasaliissutaasullu tamatuma kingorna, inuup inuunermi pissutsit atugai pinnagit taamaallaalli aningaasarsiai tunngavialugit, meeqqanut tapiissutinut ataatsimoortinneqassallutik. Tamatuma saniatigut, nassuiaatini nalinginnaasuni immikkoortoq 2-mut innersuussisoqarpoq.

*§ 5-imut*

Nr. 1-imut.

Aalajangersagaq pingaarutilitsigut tamatigut, atuartunut tapiisarneq pillugu Inatsisartut inatsisaanni § 6-imik atuuttumik ingerlatitseqqiineruvoq. Allannguutituaasoq tassaavoq, atuartunut tapiisarneq, meeqqanut ilassutitut tapitut tunniunneqarsinnaaneranik periarfissaq, peermat. Tamatumunnga tunulequtaavoq, aaqqissuussinermut aningaasaliissutit, meeqqanut tapiisarnermik periaatsimi nutaami ilaatilerneqassasut, taamaalilluni eqimattanut ataasiakkaanut meeqqanut ilassutitut tapit pillugit immikkut ittumik aaqqissuussinerit tamarmik, atorunnaarsinneqassammata, tamatumalu kingorna aningaasaliissutit, taamaallaat inuup aningaasarsiaanik tunngaveqartut, inuunermilu atukkanut tunnganatik, meeqqanut tapiissummi ataatsimi ataatsimoortinneqassallutik. Tamatuma saniatigut, nassuiaatini nalinginnaasuni immikkoortoq 2-mut innersuussisoqarpoq.

Imm. 1-imut

Aningaasat annertussusaat § 7-imi aalajangerneqarsimappat, atuartunut tapi stipendiatut tunniunneqarsinnaasoq, aalajangersakkami aalajangerneqarpoq. Atuartunut tapi, qaammammoortup stipendiap saniatigut aammattaaq akiliutitilluni angalanertut tunniunneqarsinnaasoq, aalajangersakkami aalajangersarneqarpoq.

Imm. 2-mut

Nerisassanut tapit, akiliutitilluni ineqarnermut aningaasat annertussusaannik ilanngaassisarneq akiliutitillunilu anganissamik pinissamut piumasaqaatit pillugit maleruagassanik sukumiinerusunik aalajangersaanissamut aalajangersakkami Naalakkersuisut piginnaatinneqarput. Maleruagassat innuttaasunut tunngappata, maleruagassat nalunaarutitut aalajangersagaanissaat piumasaqaataavoq. Aalajangersagaq malillugu, nerisaqartitaanerup aamma ineqartitaanerup qanoq nalilerneqarnissaat pillugu Naalakkersuisut aalajangiisinnaapput. Taamaattoq kollegie-mi nerinissamut periarfissaqanngitsunut imaluunniit taamaallaat ilaannakortumik periarfissalinnut inuusuttunut 18-it inorlugit ukiulinnut tapiissutit, nalunaarutitut aalajangiivigineqartassanngillat. Tamatumani akigititat (takst-it) Inatsisartut inatsisaanni § 7, nr. 1-imi aalajangersagaapput. Akiliutitilluni angalanernut tunngatillugu, assersuutigalugu pisut sorliit akiliutitilluni angalanissamut periarfissiisinnaanersut, aamma piumasaqaatit suut atorlugit akiliutitilluni angalanissat tunniunneqarsinnaaneri pillugit Naalakkersuisut aalajangersakkanik aalajangersaasinnaapput.

*§ 6-imut*

Aalajangersakkami Inatsisartut inatsisaat ulloq xx.xXx 2023-imi atuutilersinneqassasoq aalajangiunneqarpoq

|  |
| --- |
| **Inatsisissatut siunnersuut inatsimmut atuuttumut sanilliullugu** |
| *Oqaaseqatigiiliornera atuuttoq* | *Inatsisissatut siunnersuut* |
|  | **§ 1**Meeqqanut tapiissutit pillugit Inatsisartut inatsisaat nr. 9, 7. december 2009-imeersumi, meeqqanut tapiissutit pillugit Inatsisartut inatsisaannik allannguineq pillugu Inatsisartut inatsisaannik nr. 7, 27. november 2018-imeersumik allanngortinneqartumi, tulliuttut allannguutigitinneqarput: |
|  **§ 4.** Ukiumoortumik meeqqamut ataatsimut tapiissutit qaffasinnerpaaffissaasa annertussusaat tassaapput 8.477 kr.-it.  Imm. 2.  Meeqqanut tapiissutit aningaasarsiat annertusiartornerat ilutigalugu annikillilerneqassapput. Maannakkorpiaq aningaasarsiat 130.000 kr.-it anguppatigit meeqqanut tapiissutit annikillilerneqalissapput. Aningaasanut killigititaq taanna meeqqap siulliup saniatigut meeqqanut, meeqqamut ataatsimut 25.000 kr.-inik qaffanneqassaaq.  Imm. 3.  Annikilliartortitsineq pissaaq annikilliartortitsinermut procentit nikerartut atorlugit.Meeqqamut ataatsimut, naatsorsuinermut tunngavigineqartumut, annikilliartortitsinermut procenti 3,5 pct.-iuvoq.  Imm. 4.  Meeqqanut tapiissutit ima naatsorsorneqassapput aningaasarsiatut tunngavik annikilliartortitsinermi procentimik atorneqartumik amerlisariarlugu meeqqanut tapiissutinit annerpaanit ilanngaatigineqassalluni.  Imm. 2 naapertorlugu aningaasarsiat tunngaviusut tassaapput maannakkorpiaq aningaasarsiat, aningaasarsiat apeqqutaatillugit ilanngaatissanik ilanngarlugit.  Imm. 5.  Meeqqanut tapiissutit imaluunniit aningaasarsiat tunngaviusut negativiusinnaanngillat.Imm. 6 . Procenti aaqqiissutissaq aamma maannakkorpiaq aningaasarsiat pillugit Inatsisartut inatsisaanni § 3 naapertorlugu imm. 1-imi aamma imm. 2-mi aningaasat ukiumi naatsorsuiffimmi pineqartumi procenti aaqqiissutissaq malillugu ukiut tamaasa aaqqiivigineqartassapput. | **1.** § 4 imatut allanneqarpoq:” **§ 4.** Meeqqap pilersuisuanut, meeqqanut tapiissutit annerpaaffiata annertussusai, ukiumut ima annertussuseqarput:1) meeqqami ataatsimi 20.400 kr.,2) meeqqani marlunni 34.594 kr.,3) meeqqani pingasuni 45.891 kr. aamma4) meeqqani sisamani amerlanerusunilluunniit 51.188 kr. *Imm. 2.* Imm. 1-i malillugu meeqqanut tapiissutit, isertitaqqortusiartorneq peqatigalugu titakkatut annikilliartuaartinneqartassapput. Meeqqanut tapiissutit annikilliartuaartinneqartarnissaat, maannakkorpiaq katillugit 136.000 kr.-inik aningaasarsiaqarnermi aallarnerfeqarput.  *Imm. 3.* Annikilliartuaartitsineq, annikillisitsiartuaarinermut assigiinngisitaartumik procentiliussanik atuinikkut pisassaaq. Naatsorsuinermut tunngaviusumi ilaatinneqartut annikillisitsiartuaarinermut procentiliussat, imaapput:1) meeqqami ataatsimi 8,0 pct.,2) meeqqani marlunni 12,7 pct.,3) meeqqani pingasuni 15,1 pct. aamma4) meeqqani sisamani amerlanerusunilluunniit 17,7 pct.  *Imm. 4.* Meeqqanut tapiissutit ima naatsorsorneqartassapput; aningaasarsianut tunngaviusoq, annikillisitsiartuaarinermut procentiliussamik gangigaq, meeqqanut tapiissutinut annerpaaffigitinneqartumiit minuserneqassalluni. Imm. 2 naapertorlugu, aningaasarsianik apeqqutaatitsiviusoq ‘tapiissutinik ilanngaavigineqannginnissamut aningaasat annertussusaat’ (‘friholdelsesbeløb’), maannakkorpiaq aningaasarsianiit minuserlugu, isertitanut tunngaviusoq annertussusilerneqartassaaq. *Imm. 5.*  Imm. 1-i malillugu meeqqanut tapiissutaasutut tunniunneqartartoq, imaluunniit isertitanut tunngaviusoq minusimiissinnaanngillat. *Imm. 6.* Imm. 1-imi aamma imm. 2-mi aningaasat annertussusaat, akigititamut naleqqussaataasoq procenti (procenti aaqqiissutaasoq; nutsigatoqaq) pillugu aamma maannakkorpiaq aningaasarsiat pillugit Inatsisartut inatsisaanni § 3 naapertorlugu, ukiumi aningaasanut inatsiseqarfiusumi pineqartumi akigititamut naleqqussaataasumik procentimik (procentimik aaqqiissutaasumik; nutsigatoqaq) ukiumoortumik naleqqussarneqartassapput.” |
|  | **§ 2**Atuartunut tapiisarneq pillugu Inatsisartut inatsisaanni nr. 45, 23. november 2017-imeersumi tulliuttut allannguutigitinneqarput: |
|  **§ 6.**Ilinniartunut tapersiissutit ilinniarnermi tapiissutitut, meeqqanut tapitut aamma akiliunneqarluni angalanertut, tunniunneqarsinnaapput.  Imm. 2.  Nerisaqarnermut tapit, akiliunneqarluni ineqarnermut aningaasanik ilanngaassisarneq, meeqqanut tapit angissusaat aammalu akiliunneqarluni angalanissamut piumasaqaatit, pillugit maleruagassat erseqqinnerusut Naalakkersuisut aalajangersarsinnaavaat. | **1.** § 6 ima allanneqarpoq:”**§ 6.**Atuartunut tapersiissutit, ilinniarnermi tapiissutitut aamma akiliunneqarluni angalanertut, tunniunneqarsinnaapput.  Imm. 2.  Nerisaqarnermut tapit, akiliunneqarluni ineqarnermut aningaasanik ilanngaassisarneq aammalu akiliunneqarluni angalanissamut piumasaqaatit pillugit maleruagassat sukumiinerusut pillugit Naalakkersuisut aalajangersaasinnaapput.” |
|  | **§ 3**Utoqqalinersiat pillugit Inatsisartut inatsisaanni nr. 20, 23. november 2015-imeersumi, utoqqalinersiat pillugit Inatsisartut inatsisaannik nr. 20, 23. november 2015-imeersumik allannguineq pillugu Inatsisartut inatsisaanni nr. 24, 7. December 2015-imeersumik allanngortinneqartumi, utoqqalinersiat pillugit Inatsisartut inatsisaannik allannguineq pillugu Inatsisartut inatsisaat nr. 6, 2. juni 2017-imeersumi aamma utoqqalinersiat pillugit Inatsisartut inatsisaannik allannguineq pillugu Inatsisartut inatsisaat nr. 35, 28. november 2019-imeersumi tulliuttut allannguutigitinneqarput: |
| *Meeqqanut tapit***§ 14.** Utoqqalinersialik meeqqanut 18-it inorlugit ukiulinnut pilersuisussaatitaasoq meeqqat ataasiakkaarlugit tapisiaqaatigissavai. Tapit tunniunneqartassapput pilersuisussaatitaaneq toqqaannartumik pilersuinerunersoq imaluunniit meeqqanut akilersuutinik akiliisarnikkut eqquutsinneqarnersoq apeqqutaatinnagu.  *Imm. 2.*Pilersuisussaatitaaneq meeqqanut akilersuutinik akiliinikkut eqquutsinneqarpat, aningaasat akilersuutinik pisinnaatitaasumut toqqaannartumik tunniunneqassapput.*Imm. 3*.  Meeqqanut tapit meeqqamut toqqaannartumik tunniunneqarsinnaanngillat.  *Imm. 4.* Meeqqanut tapit qaammatikkaartumik tunniunneqartassapput, annertussusaat Inatsisartut aningaasaqarnermut inatsisaanni ukiumut nalinginnaasumik aalajangiiffigineqartumi, taamaattoq tak. imm. 6.*Imm. 5.*  Pilersuisut tamarmik utoqqalinersiaqarpata, tamarmik immikkutmeeqqat ataasiakkaarlugit tapisiaqaatigissavaat.*Imm. 6.*Utoqqalinersiaqartoq meeqqanut akilersuutinik akilersuisussaatitaappat, allaanerusumik isumaqatigiissuteqartoqarsimatinnagu imaluunniit piffissami allaanerusumi akilersuinissaq aalajangiunneqarsimatinnagu, meeqqanut tapeq ukioq affakkaarlugu tunniunneqartassaaq. Meeqqanut akilersuutit ukiup affaanit sivikinnerusumik sivisunerusumilluunniit akilerneqarpata, piffissamut tassunga meeqqanut tapeq tamarmiusoq tunniunneqassaaq.*Imm. 7.*Meeraasoq utoqqalinersiaqartumi najugaqanngippat, utoqqalinersiutilillu meeqqamut akilersuutinik akilersuisussaatitaappat, meeqqanut tapit meeqqanut akilersuutinik pisinnaatitaasumut tunniunneqassapput.  *Imm. 8.*  Meeqqanut tapit utoqqalinersialimmut Kalaallit Nunaata avataanut nunassissimasumut tunniunneqartussaanngillat.**§ 15.**Meeqqanut tapit tunniunneqartarunnaassapput kinguliini patsisissaatitaasoq ataaseq arlallilluunniit eqquutsinneqarpata:1)  Meeqqanik inuusuttunillu ikiorsiisarneq pillugu inatsisartut peqqussutaat malillugu meeraq angerlarsimaffiup avataanut inissinneqarsimappat imaluunniit pisortanit tamakkiisumik pilersorneqarpat,2)  Meerarineqartoq ilinniagaqarnersiutisiaqarpat, matumani aamma sulilluni sungiusarnerup nalaani tamatumunnga malittarisassat malillugit pisartagaqarpat,3)  Meerarineqartoq aapparminut, nalunaarsukkamik aapparminut meeqqamulluunniit nammineq pilersuisussaatitaalerpat. | **1.** §§ 14 aamma 15 atorunnaarsinneqarput. |
|  | **§ 4**I Inatsisartutlov nr. 40 af 9. december 2015 om førtidspension, som ændret ved Inatsisartutlov nr. 19 af 28. november 2016 om ændring af Inatsisartutlov om førtidspension, Inatsisartutlov nr. 40 af 23. november 2017 om ændring af Inatsisartutlov om førtidspension, Inatsisartutlov nr. 6 af 27. november 2018 om ændring af Inatsisartutlov om førtidspension Inatsisartutlov nr. 28 af 28. november 2019 om ændring af Inatsisartutlov om førtidspension og Inatsisartutlov nr. 6 af 19. november 2020 om ændring af Inatsisartutlov om førtidspension foretages følgende ændringer: |
| *Meeqqanut tapit***§ 26.**Siusinaartumik pensionisiallit meeqqanut 18-it inorlugit ukiulinnut pilersuisussaatitaasut meeqqat ataasiakkaarlugit tapisiaqaatigissavaat. Tapiutit tapiutigineqartassapput pilersuisussaatitaaneq toqqaannartumik pilersuinerunersoq imaluunniit meeqqanut akilersuutinik akiliisarnikkut eqquutsinneqarnersoq apeqqutaatinnagu.*Imm. 2.*  Pilersuisussaatitaaneq meeqqanut akilersuutinik akiliinikkut eqquutsinneqarpat, aningaasat meeqqanik akilersuutinik tigusisinnaatitaasumut il.il. meeqqanut kiisalu qitornavissiartaarnermi tapinut Inatsisartut peqqussutaanni malittarisassat naapertorlugit tunniuneqartassapput.*Imm. 3.*  Meeqqanut tapit siusinaartumik pensionisiaqartunut nunattalu avataanut nunassissimasunut tunniunneqartussaanngillat.**§ 27.**Meeqqanut tapit tunniunneqartarunnaassapput kinguliini patsisissaatitaasoq ataaseq arlallilluunniit eqquutsinneqarpata:1) Meeqqanik inuusuttunillu ikiorsiisarneq pillugu inatsisartut peqqussutaat malillugu meeraq angerlarsimaffiup avataanut inissinneqarsimappat imaluunniit pisortanit tamakkiisumik pilersorneqarpat,2) Meerarineqartoq ilinniagaqarnersiutisiaqarpat, matumani aamma sulilluni sungiusarnerup nalaani tamatumunnga malittarisassat malillugit pisartagaqarpat,3) Meerarineqartoq aapparminut, nalunaarsukkamik aapparminut meeqqamulluunniit nammineq pilersuisussaatitaalerpat.  **§ 28.**  Meeqqamut tapeq nalinginnaasumik meeqqanut tapip agguarneratigut naatsorsorneqarsimasoq qaammatikkaartumik ukiumoortumik aningaasanut inatsimmi aalajangiiffigineqarsimanera toqqammavigalugit tunniunneqartassaaq, takuulli imm. 3.*Imm. 2.*  Pilersuisut tamarmik siusinaartumik pensionisiaqartuusimappata, siusinaartumik pensionisialinnut tamanut meeqqamut ataatsimut tapisiaq ataaseq tunniunneqartassaaq.*Imm. 3.*  Siusinaartumik pensionisiaqartoq meeqqamut tapimik akiliisussanngortitaasimappat, allatut isikkoqartumik akiliuteqartarnissaq isumaqatigiissutigineqarsimanngippat ukiup affakkaartumik tapisiaq tunniunneqartassaaq. *Imm. 4.*  Meeraq pineqartoq siusinaartumik pensionisialimmi najugaqarsimassanngippat, aammalu siusinaartumik pensionisialik akiliuteqartarnissamut pisussaaffilerneqarsimappat, meeqqamut tapeq inersimasumut akisussaatinneqartumut tunniunneqartassaaq. | **1.** §§ 26-28 atorunnaarsinneqarput. |
|  | **§ 5**Ilinniagaqarnersiutit pillugit Inatsisartut inatsisaanni nr. 12, 22. November 2011-imeersumi, ilinniagaqarnersiutit pillugit Inatsisartut inatsisaannik allannguineq pillugu Inatsisartut inatsisaannik nr. 16, 6. juni 2016-imeersumik allanngortinneqartumi, tulliuttut allannguutigitinneqarput: |
|  **§ 14.** Ilinniagaqarnersiutit tunniunneqarsinnaapput stipendiatut, meeqqanut tapiissutitut, immikkut aningaasaliissutitut, sulisitsisunut akissarsianut tapiissutitut aamma ilinniarnermi taarsigassarsiatut. Ingerlaqqiffiusumik ilinniagaqartunut ilinniagaqarnersiutit qiortartakkanut periuseq malillugu piffissami aalajangersimasumi killilikkami tunniunneqartassapput. | **1.** § 14, imm. 1 ima allanneqarpoq:”Ilinniagaqarnersiutit ilinniagaqarnersiatut (stipendium-itut, tassa ilinniagaqarnerup nalaani pisortanit inuussutissaqartitaanertut), immikkut aningaasaliissutitut, sulisitsisunut akissarsianut tapiissutitut aamma ilinniarnermi taarsigassarsiatut tunniunneqarsinnaapput, taamaattoq tak. imm. 2. Ingerlaqqiffiusumik ilinniagaqartunut ilinniagaqarnersiutit qiortartakkanut periuseq malillugu piffissap killilikkap iluani tunniunneqartassapput.”**2.** § 14, imm. 1-ip kingorna, nutaatut imm. 2 ikkunneqarpoq:”Tamatuma saniatigut:1) ilinniartuusoq Kalaallit Nunaata avataani tapiiffigineqarsinnaatitaasumik ilinniaruni, imaluunniit2) Kalaallit Nunaannut sunniuteqartunik, nunani tamalaani isumaqatigiissutit naapertorlugit, ilinniagaqarnersiuteqarsinnaatitaanermut naleqqiullugu, qallunaat nunaanni innuttaasunut sanillersuunneqartunut,ilinniarnersiuteqarneq meeqqanut tapitut, ilinniagaqartumut tunniunneqarsinnaavoq.”*Imm. 2-miit 5-imut* tamatuma kingorna *imm. 3-miit 6-*imunngussapput. |
|  | **§ 6**Manna Inatsisartut inatsisaat ulloq xx. xxx. 2023-imi atuutilersinneqassaaq. |